**PRÍKLADY DOBREJ PRAXE Z REGIONÁLNEJ KNIŽNICE**

**Osvedčené čitateľské akcie pre žiakov 2. stupňa**

**Názov čitateľskej akcie:** **Čítanie s porozumením**

**Stručný popis čitateľskej akcie:** Podujatie sa skladá z dvoch častí. Prostredníctvom prezentácie žiaci najprv spoznávajú rôzne stupne čítania a pomôcky pre lepšie porozumenie textu. Výklad prebieha v sústavnej interakcii so žiakmi, ktorí pracujú s Krátkym slovníkom slovenského jazyka. V prezentácií sa pozornosť venuje aj stavbe vety a interpunkcii, ktoré môžu mať významotvorný vplyv. V ďalšej časti žiaci čítajú úryvok knižného textu s praktickou aplikáciu novozískaných znalostí. Žiaci sa v čítaní striedajú. Po logických úsekoch si prostredníctvom lektora zapisujú na tabuľu do pojmovej mapy nielen nové informácie z textu, ale aj svoje predpovede a domnienky, ktoré potom neskôr overia v texte. Na záver je možné zhrnúť tému prečítaného textu formou tvorivej sebarealizácie. Napríklad ako báseň typu cinquain [senkén].

**Vypracoval:**

*Mgr. Michal Vaclavík (15. 08. 2024)*

*Krajská knižnica v Žiline*

*Ul. A. Bernoláka 47*

*011 77 Žilina*

*Tel.: 041/7233090*

*E-mail:* kniznica@krajskakniznicazilina.sk

**Názov čitateľskej akcie: Komiks**

**Stručný popis čitateľskej akcie:** Na začiatku podujatia si povieme, čo je to komiks, ako vznikol, vrátime sa do histórie tohto žánru, pozrieme sa na pôvod tohto slova, predstavíme si krajiny vo svete, v ktorých je komiks najobľúbenejší. Aby sme vzbudili u žiakov záujem, povieme si zaujímavosti zo sveta komiksu, napríklad o najmenšom komikse na svete, o prvom autorovi komiksu, ktorý komiks sa predal za najvyššiu sumu medzi zberateľmi a aká čiastka to približne bola, ukážeme si, čo všetko sa pokladá za komiks. Na zamyslenie sa žiakov opýtame, či je pri komikse dôležitejší príbeh alebo obrázky. Keďže viaceré komiksy boli filmovo spracované či už ako animované alebo hrané filmy, pustíme žiakom ukážky niektorých sfilmovaných komiksov (napr. Asterix – animovaná aj hraná verzia, Šmolkovia, Káčerovci, Simpsonovci, Spiderman, Superman, Tin – Tin). Po teoretickej stránke nasleduje stránka praktická. Žiaci sa pokúsia vytvoriť si vlastného komiksového hrdinu, ktorého pomenujú, určia mu vek, vyberú mu výnimočné vlastnosti (môžu to rozšíriť aj o obľúbenú farbu komiksového hrdinu), obľúbený dopravný prostriedok, jeho zamestnanie, nepriateľov, proti ktorým hrdina bojuje a podobne. Najskôr žiaci komiksového hrdinu nakreslia a potom k nemu vymyslia krátky príbeh. Žiaci pracujú v skupinách, aby mali pocit komiksového tímu, keďže komiks aj v reálnom živote vytvára tím ľudí, ktorí sa musia medzi sebou dohodnúť. Skupinu tvoria 4 – 5 členovia. Niekto kreslí, niekto vymýšľa vlastnosti hrdinu, niekto príbeh, záleží, ako sa členovia skupiny medzi sebou dohodnú. Nakoniec sa vyberie kapitán v každej skupine, ktorý bude spoločné dielo prezentovať pred ostatnými skupinami. Touto aktivitou si žiaci zopakujú aj teoretickú časť, ktorú čiastočne aplikujú v tejto aktivite.

**Názov čitateľskej akcie: Kritické myslenie**

**Stručný popis čitateľskej akcie:** Cieľom podujatia je dať žiakom návod, ako sa zorientovať v záplave informácii, ktorými sú denne zahltení a pomôcť im vybrať také informácie, ktoré sú pre nich podstatné a užitočné. Na začiatku podujatia sa žiakov opýtame, odkiaľ najčastejšie čerpajú informácie oni. Potom im dáme priestor, aby popremýšľali, odkiaľ ľudia získavali informácie v minulosti. Vezmeme do rúk noviny a časopisy tzv. bulvárneho charakteru a opýtame sa žiakov, čo je pre tento druh novín typické po obsahovej a po formálnej stránke a čo z toho sa používa aj na internete. Potom žiakom ukážeme na prezentácii niekoľko bodov, ktoré dokážu čiastočne odhaliť, či je konkrétna informácia objektívna, alebo nie. Dôležité je so žiakmi diskutovať o zdrojoch jednotlivých informácii. Spoločne si rozoberieme termíny ako fake, fake news, hoax, konšpiračné teórie a pri konšpiračných teóriách sa žiakov spýtame, či aj oni vedia o nejakých konšpiračných teóriách zo súčasnosti alebo z minulosti. Niektoré si ukážeme aj na krátkych videách (napr. prípady mimozemských objektov, lochnesská príšera, big foot a pod.). Potom žiakom ukážeme upravené fotky z minulosti, aby sme ukázali, že konšpirácie sú tu oveľa dlhšie, ako si myslíme.  Falošné informácie šírili vo veľkom ľudia už v staroveku (napr. skresľovanie čísel armád pri jednotlivých vojnách, nepravdivé zásluhy panovníkov), no a zlatú éru zažívali falošné správy najmä v 20. storočí. Predovšetkým nacistická a komunistická ideológia. Ukážeme žiakom vyretušované fotografie, napríklad upravená verzia oslobodenia Berlína, zmiznutie politických predstaviteľov z fotografií v Československu a v Sovietskom zväze, zmanipulovaná reportáž o pásavke zemiakovej. Ukážeme žiakom protižidovské karikatúry z obdobia nacizmu a Slovenského štátu, aby pochopili, kam môže viesť ľahostajnosť spoločnosti. Od výsmechu až po deportácie do koncentračných táborov. Porovnáme podobnosť propagandy dnešných svetových politických predstaviteľov s diktátormi zo skorších období. Spomenieme viacero neslávne slávnych psychologických experimentov (napr. Stanfordský väzenský experiment, Tretia vlna). Porozprávame sa o tom, ako sa správa človek v anonymnom dave, k čomu môže viesť jeho správanie pod vplyvom falošných informácií.

**Vypracoval:**

*PhDr. Miloš Zvrškovec (15. 08. 2024)*

*Krajská knižnica v Žiline*

*Ul. A. Bernoláka 47*

*011 77 Žilina*

*Tel.: 041/7233090*

*E-mail:* zvrskovec@gmail.com